Diari Oficial de la Generalitat Valenciana


Sumari del DOGV 9754, del 28-12-2023 (2023/12670)

DECRET 223/2023, de 19 de desembre, del Consell, pel qual s'aprova el canvi de denominació de l'Il·lustre Col·legi Oficial de Podòlegs de la Comunitat Valenciana, que passa a denominar-se Il·lustre Col·legi Oficial de Podologia de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/12/19/223/dof/vci/html**

### Dades del document

Número de DOGV
:   9754

Data del DOGV
:   28-12-2023

Secció del DOGV
:   I. DISPOSICIONS GENERALS

Número del document
:   2023/12810


Data del document
:   19-12-2023

Organisme emissor
:   Conselleria de Justícia i Interior

Tipus de document
:   Decret

Descriptors 

:   * Conselleria de Justícia i Interior
    * col·legi professional
    * legislació

DECRET 223/2023, de 19 de desembre, del Consell, pel qual s'aprova el canvi de denominació de l'Il·lustre Col·legi Oficial de Podòlegs de la Comunitat Valenciana, que passa a denominar-se Il·lustre Col·legi Oficial de Podologia de la Comunitat Valenciana.  
  
 [2023/12527]  
Preàmbul  
  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques i, en l'article 36, determina que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'Estat, es troba recollida en la Llei 2/1974, de 13 de febrer, sobre col·legis professionals, amb les seues modificacions posteriors.  
Per la seua part, l'Estatut d'Autonomia de la Comunitat Valenciana, en l'article 49.1.22a, conferix a la Generalitat competència exclusiva en matèria de col·legis professionals i exercici de les professions titulades, sense perjudici del que es disposa en els articles 36 i 139 de la Constitució.  
En exercici d'aquestes competències es va promulgar la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, l'article 9.2 de la qual disposa que el canvi de denominació d'un col·legi requerirà l'acord previ d'aquest i l'informe del Consell Valencià de Col·legis corresponent, i haurà de ser aprovat mitjançant un decret del Consell.  
L'Il·lustre Col·legi Oficial de Podòlegs de la Comunitat Valenciana es troba inscrit en el Registre de col·legis professionals i de consells valencians de col·legis professionals de la Comunitat Valenciana, amb el número 85 de la secció primera.  
En data 11 de febrer de 2023, en l'Assemblea General ordinària de l'Il·lustre Col·legi Oficial de Podòlegs de la Comunitat Valenciana, reunida en segona convocatòria, es va acordar per unanimitat el canvi de denominació d'Il·lustre Col·legi Oficial de Podòlegs de la Comunitat Valenciana pel d'Il·lustre Col·legi Oficial de Podologia de la Comunitat Valenciana.  
En l'elaboració del present decret s'han sol·licitat i incorporat a l'expedient, entre altres, els informes previstos en l'article 43.1.a, b, d i e de la Llei 5/1983, del Consell, i en l'article 40 de Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat; així com els informes sobre impacte de gènere o d'impacte en la infància, adolescència i família.  
Aquest decret complix els principis de bona regulació als quals es referix l'article 129 de la Llei 39/2015, d'1 d'octubre, del procediment administratiu comú de les administracions públiques. En concret, el canvi de denominació del Col·legi Professional respon als principis de necessitat, seguretat jurídica i proporcionalitat, per a adequar-se a la determinació legal d'utilització d'un llenguatge no sexista.  
  
Així mateix, pretén visibilitzar una nova realitat com és l'avanç significatiu cap a la igualtat de gènere en la professió. Des del segle XX hi ha un progressiu augment de les dones en medicina en particular i en les professions sanitàries en general. De fet, les dones en són més del doble que els homes. En 2022 hi havia més dones col·legiades que homes. Així, l'any 2003, dels 3.362 professionals de la podologia col·legiats, 1.754 eren homes i 1.608 dones; mentre que el 2022, de les 9.698 persones col·legiades, 3.683 són homes enfront de les 6.015 dones.  
  
Respecte de l'aplicació del principi d'eficiència, aquest decret no comporta cap classe de càrregues administratives innecessàries.  
Per tot això, de conformitat amb el que es disposa en l'article 9.2 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, i l'article 19 del Reglament de desplegament de l'esmentada llei, aprovat pel Decret 4/2002, de 8 de gener, del Consell; a proposta de la consellera de Justícia i Interior, segons el que es disposa en l'article 28.c de la Llei 5/1983, de 30 de desembre, del Consell, i en l'article 1.1 del Decret 134/2023, de 10 d'agost, del Consell, d'aprovació del Reglament orgànic i funcional de Conselleria de Justícia i Interior, i conforme a l'informe de l'Advocacia de la Generalitat, prèvia deliberació del Consell, en la reunió del dia 19 de desembre de 2023,  
  
  
Decrete  
  
Article primer. Aprovació del canvi de denominació del Col·legi  
Aprovar el canvi de la denominació de l'actual Il·lustre Col·legi Oficial de Podòlegs de la Comunitat Valenciana, que passa a denominar-se Il·lustre Col·legi Oficial de Podologia de la Comunitat Valenciana.  
  
Article segon. Inscripció en el Registre  
Aquest canvi de denominació s'inscriurà en el Registre de col·legis professionals i de consells valencians de col·legis professionals, en compliment de l'article 24. d de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
  
  
Disposició addicional  
  
Única. Incidència pressupostària  
El canvi de denominació col·legial no té incidència pressupostària per a l'Administració pública de la Generalitat.  
  
  
Disposició final  
  
Única. Entrada en vigor  
Aquest decret entra en vigor l'endemà de ser publicat en el Diari Oficial de la Generalitat Valenciana.  
  
València,19 de desembre de 2023  
  
El president de la Generalitat  
CARLOS MAZÓN GUIXOT  
  
La consellera de Justícia i Interior  
ELISA MARÍA NÚÑEZ SÁNCHEZ


Còpia Permalink ELI